Okresná prokuratúra Pezinok 
Šenkvická cesta 5, 902 01 Pezinok

Sp. zn. : 1 Pv 164/14/1107	Pezinok, 13.11.2014
EEČ : 2-14-101-2014

U Z N E S E N I E

Trestná vec:	obvinený XXXXX 
Prečin:	Marenie výkonu úradného rozhodnutia podľa § 348 odsek 1 písmeno e Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Pezinok
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v presne nezistenom čase dňa 04.03.2014 svojvoľne opustil priestory Psychiatrickej nemocnice Philippa Pinela, Malacká cesta č. 63, Pezinok, kde bol umiestnený na oddelení  C, hoci mal rozsudkom Okresného súdu Trnava, sp. zn. XXXXX zo dňa 21.05.2013, právoplatným dňa 25.05.2013 nariadené ochranné psychiatrické liečenie ústavnou formou

lebo obvinený nebol v čase činu pre nepríčetnosť trestne zodpovedný

Odôvodnenie:
Uznesením povereného príslušníka OR PZ Pezinok, obvodného oddelenia PZ Pezinok, sp. zn.  ORP-XXXXX zo dňa 06.03.2014 bolo podľa § 206 ods. 1 Trestného poriadku vznesené obvinenie XXXXX pre prečin marenia výkonu úradného rozhodnutia podľa §348 ods. 1 písm. e/ Tr. zák. na tom skutkovom základe, ako je to uvedené vo výrokovej časti tohto uznesenia.

V priebehu skráteného vyšetrovania boli k veci vypočuté svedkyne XXXXX a XXXXX - pracovníčky Pinelovej nemocnice, ktoré k veci zhodne uviedli, že obvinený svojvoľne opustil priestory uvedenej nemocnice a uvedenú skotočnost nahlásili na polícii. Taktiež boli zabezpečené listinné podklady potrebné pre konanie. Okresný súd Pezinok, sp. zn. TXXXXX dňa 12.08.2014 vydal príkaz na vyšetrenie duševného stavu obvineného a dňa 15.08.2014 poverený príslušník PZ v zmysle §142 ods. 1 Tr. por. pribral do konania za účelom skúmania duševného stavu obvineného znalcov z odboru psychiatrie XXXXX a XXXXX. Uvedení znalci dňa 19.09.2014 vypracovali na obvineného znalecký posudok č. 13/2014 a 62/2014 z ktorého záverov je zrejmé, že obvinený trpí duševnou chorobou - schizofréniou. Obvinený v čase spáchania skutku nemohol rozpoznať nebezpečnosť a protiprávnosť svojho konania a nevedel svoje konanie ani ovládať. Obe zložky konania obvineného boli ovplyvnené chorobnými zmenami psychických funkcií. Obvinený nie je schopný adekvátne chápať zmysel trestného konania.

Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

V zmysle § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Zo zabezpečných podkladov je dostatočne preukázané, že skutok sa stal, je trestným činom a spáchal ho obvinený. Nakoľko však zo znaleckého posudku znalcov z odboru psychiatrie vyplýva, že obvinený XXXXX v dôsledku  duševnej choroby v čase spáchania skutku nebol schopný rozpoznať nebezpečnosť a protiprávnosť svojho konania a nevedel svoje konanie ani ovládať, dospel som k záveru, že obvinený XXXXX nebol v čase spáchania činu pre nepríčetnosť trestne zodpovedný. 

Vzhľadom na uvedené bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miroslav Mihal
prokurátor